**Az MNVH Tanács állásfoglalása a Vidékfejlesztési Minisztérium, a Nemzeti Fejlesztés Koordinációs Testület és a Kormány számára**

Budapest, 2013. augusztus 28.

Javasoljuk, hogy a jelenleginél komplexebb, integrált, táji-területi szemléletű, jórészt alulról építkező, a fejlesztési szinergiák maximális kihasználására törekvő új vidékfejlesztési program készüljön és valósuljon meg.

Továbbra is erőteljes szakmai és civil összefogásra van szükség, mind a vidéktervezés, mind a programok végrehajtása során. Erre tekintettel az MNVH Tanácsa egyetért a Vidékfejlesztési Program vitája nyomán Tényőn, Kunszálláson és Pázmándon megfogalmazott szakmai állásfoglalással, s szükségesnek ítéli annak továbbítását a címzettekhez.

Úgy ítéljük, hogy a magyar vidéki problémák megoldása, tanyáink, falvaink, kisvárosaink, mezővárosaink elmaradottságának felszámolása, illetve környezetének és gazdaságának fenntartható fejlődése csak a vidékfejlesztésnek a tervezett Partnerségi Megállapodásban és a többi Operatív Programban való – a jelenleginél konkrétabb és markánsabb megjelenítésével – érdemi pénzügyi források bevonásával és megjelenítésével biztosítható.

Hangsúlyozzuk, hogy minden lehetséges vidéki területi szinten (táj, megye, ország) professzionális munkára, kutatásokra, folyamatos tervezésre, képzésekre és átlátható kompetenciájú intézményekben színvonalas csapatmunkára van szükség. Ehhez meg kell teremteni, fenn kell tartani és fejleszteni szükséges a vidéki humán és szervezeti kapacitásokat, azokhoz az arányos, normatív anyagi forrásokat.

Tisztában vagyunk vele, hogy jelenlegi tervezési folyamatban szerepelő Európai Uniós források csak a tényleges honi vidékfelzárkóztatási és - fejlesztési igények és feladatok töredékére elegendők, ezért nagyon fontos azok pontos, részletes, a vidéki tájakra, térségekre jól értelmezhető tartalmi megjelenítése.

Törekedni kell, hogy a Vidékfejlesztési Program 6. priorítása feladataihoz rendelt forrás nagyobb mértékű legyen.